Aage Frandsen (SF), 2004-12-17:
Først vil jeg takke undervisningsministeren, fordi undervisningsministeren benyttede sig af sin mulighed for at benytte talerstolen her i Folketinget.
Det er jo en ministers ret til enhver tid at bede om ordet, ministeren vil få ordet, og det er sket.
Derimod kan jeg selvfølgelig ikke takke ministeren for, at indholdet i ministerens svar var sådan, at jeg kunne sige, at det var jeg enig i.
Det kunne jeg slet ikke sige.
Jeg kunne heller ikke sige, og det kan jeg heller ikke nu, at jeg synes, ministeren helt har svaret på det spørgsmål, som er centralt: Hvorfor kunne man ikke prøve at arbejde med en helt tredje model?
Vi er enige om, at den nuværende model ikke er så god, ikke fordi den ikke var god på det tidspunkt, den blev indført, men fordi tiden har ændret sig, og fordi antallet af elever rent faktisk er øget ud over måltallet, så der er behov for en anden model.
Alle kan se – og jeg er helt overbevist om, at ministeren også kan se det, jeg kan slet ikke tro, at ministerens intellektuelle evner ikke slår til her, tværtimod slår de til – at den har uretfærdige følgevirkninger.
Der er ikke noget med, at vi ikke har tiltro til kommunerne, hvilket ministeren taler om kunne ligge til grund for nogle af os.
Folkeskolen skal man ikke styre for meget fra statens side.
Ungdomsuddannelsen skal heller ikke ligge i staten, den vil vi gerne have ligger i regionerne.
Så vi er sådan set nogle partier, der lægger meget vægt på, at det er decentralt, og det er også tilfældet her.
Men det, der er problemet, er jo, at man straffer de kommuner, der i særlig grad yder en indsats for at sikre, at der er produktionsskoletilbud.
Det er det, som er konsekvensen af lovforslaget.
Det er ikke, fordi vi har en mistanke om, at kommunerne vil gøre noget ondt, men kommunerne kan føle sig økonomisk trængt.
Det er det, der er problemet i den forbindelse.
Det, der er risikoen ved det, er, at nogle af de tilbud, som unge mennesker hidtil har haft, forsvinder.
Vi ved det ikke.
Der er ingen, der kan garantere, at de bliver ved med at være der, og det synes jeg slet ikke ministeren skal vove sig ud i, for sådan en garanti kan man ikke give.
Og det, der så er risiko for, er, at de unge mennesker til gengæld ikke benytter sig af de andre tilbud, som man kan diskutere kvaliteten af, men det er da bedre end ingenting.
Så vil jeg i øvrigt sige, at jeg synes, at hr. Bjarne Laustsen har helt ret i, at det er overraskende, at det parti, som har lavet forlig med regeringen på det felt, slet ikke føler, at det skal sige noget i debatten.
Vi følte i høj grad trang til at gå ind i diskussioner om uddannelsespolitiske spørgsmål, men det har man i dag fuldstændig overladt til ministeren og i går til Venstres ordfører.
Dansk Folkeparti har tilsyneladende ingen mening om produktionsskoler og vil ikke forsvare det synspunkt, som har været udslagsgivende for, at de om et øjeblik stemmer for.
De vil hverken fortælle os eller andre, hvorfor det her er så godt et forslag, selv om de har alle chancer for at tage ordet.
Dansk Folkepartis uddannelsesordfører fik jeg ikke helt øje på i går, og jeg tror ikke, det var, fordi mit blik ikke var klart nok, tværtimod, men nu kan jeg se, at Dansk Folkepartis ordfører sidder dernede.
Om det muligvis er en markering af, at Dansk Folkepartis ordfører vil have ordet, overlader jeg til andre at vurdere.